I kølvandet på regeringens strategi om at inddæmme spredningen af coronasmitten iværksætter landets trafikselskaber en række tiltag, der træder i kraft onsdag. Her får du overblikket over, hvordan de nye initiativer påvirker den offentlige transport: DSB, hele landet Længere tog: DSB vil køre med lange tog uden for myldretiden for at sikre bedst mulig plads til de rejsende. Ingen kontanter: DSB vil ikke modtage kontant betaling i togene. Mere personale: DSB vil indsætte personale på de mest kritiske trafikknudepunkter, der kan vejlede passagerne. Refundering af billetter: Alle DSB-billetter kan refunderes uden gebyr, også ikke-refunderbare billetter som eksempelvis Orange billetter. Samarbejde om kommunikation: DSB vil sammen med de øvrige parter i den kollektive transport forstærke kommunikationen overfor kunderne som følge af coronavirus. For at undgå overfyldte tog og stående passagerer arbejder DSB også på at indføre krav om pladsbillet i fjern- og regionaltog, lyder det. Derudover opfordrer DSB folk til ikke at rejse i myldretiden, som regeringen også har opfordret til. NT, Nordjyllands Trafikselskab Guider på stationerne. Passagerne på de nordjyske stationer vil blive mødt af guider, der spørger, om de kan tage en bus i stedet for tog, en senere afgang, eller om der er andre måder, hvorpå de kan nå frem. Ekstra busser. Det er ikke lykkedes at indsætte ekstra tog på strækningerne, da alle vogne kører i myldretiden, men i stedet er der indsat ekstra busser. - Vi kan ikke forhindre passagerer i at stige ind i toget eller bussen, men vi kan opfordre til, at alle tager et ansvar. Det ansvar kan man tage ved at vente til næste afgang eller måske tage en bus i stedet for, hvis toget eller bussen allerede er fyldt, siger Mette Henriksen fra Nordjyllands Trafikselskab (NT) til Nordjyske. Midttrafik, Region Midtjylland Ingen kontanter. Midttrafik opfordrer alle til at købe billet på telefonen eller via rejsekort og ikke med kontanter. Kun så mange passagerer, som der er siddepladser til. Busserne medtager kun kunder, hvis der er siddepladser i bussen. Når alle siddepladser er optaget, lukker dørene, og bussen vil køre forbi de efterfølgende stoppesteder, indtil der er ledige siddepladser. Rejsegarantien er suspenderet. På grund af force majeure er rejsegarantien suspenderet fra 11. marts, oplyser Midttrafik på sin hjemmeside. Movia, Sjælland Kun så mange passagerer, som der er siddepladser til. Busserne kører med cirka halv kapacitet, så passagerne ikke står for tæt. På den måde begrænses smitten. - Det her vil betyde gener for passagerne, for der vil være busser, der kører forbi stoppesteder, fordi kapaciteten er opbrugt. Men det er op til chaufførerne. Så mit bedste råd er, at man lytter til dem. De gør deres bedste, siger Camilla Struckmann, kommunikationsdirektør i Movia, til TV 2. FynBus, Fyn Kun så mange passagerer, som der er siddepladser til. Busserne medtager færre passagerer, og kunderne bedes følge chaufførernes instrukser, hedder det på Fynbus' hjemmeside. Rejsetidsgarantien kan ikke benyttes. Metroselskabet, København Øget rengøring. Tog og stationer rengøres oftere og med flere desinficerende rensemidler. Flere tog. Der er indsat flere tog, og myldretidsdriften er forlænget for at sikre mindre trængsel i togene. Således er myldretidsdriften udvidet på alle tre linjer, så den nu varer fra klokken 6-20. Personalet er opmærksomt. Personalet i tog og på stationer er instrueret i ekstra opmærksomhed omkring forebyggelse af mulig smitterisiko. Fraråder risikogruppen at rejse med metroen. Folk med svagt helbred eller svækket immunsystem frarådes at rejse med metroen. Det samme gælder syge eller folk med mistanke om smitte. Pressekoordinator Kåre Møller Madsen oplyser til TV 2 Lorry, at Metroselskabet allerede har oplevet et fald i passagerer de seneste dage på under 10 procent. - Så der er allerede mere plads i metroen end normalt, siger han.
Ingen kontanter, halv kapacitet og længere tog er nogle af de nye tiltag, der skal begrænse smittefaren i den kollektive trafik.